google/wiki40b huggingface dataset:
Kronkoloni

Kronkoloni er en koloni direkte underlagt en monark.
Begrepet kommer fra engelsk, crown colony, og i britisk sammenheng ble betegnelsen tidligere brukt om britiske oversjøiske territorier, som var direkte underlagt regjeringen i London, uten å ha et lokalt forankret selvstyre slik andre kolonier kunne ha. Statusen som kronkoloni må ikke forveksles med kronbesittelser, som Kanaløyene og Man i Irskesjøen.
I britisk sammenheng ble begrepet benyttet fram til 1981 da Loven om britisk nasjonalitet omklassifiserte de gjenværende britiske koloniene som britiske oversjøiske territorier (oversjøisk ettersom Storbritannia er et øyrike). Ved denne tiden refererte betegnelsen kronkoloni særskilt til de kolonier som ble styrt direkte av en guvernør utpekt av den britiske monarken (noe som var tilfelle for Hongkong før 1997 da området ble overgitt til Kina), med eller uten assistanse av et form for regjeringsråd utpekt av guvernøren.
Bruken av kronkoloni når det gjelder tidligere norrøne/norske besittelser som Island, Færøyene og Grønland har ingen historisk berettigelse, det er i stedet vanlig å omtale disse som skattland eller Norgesveldet. Den norrøne koloniseringen av disse områdene kalles landnåm.
Jakob Heinrich von Flemming

Biografi

Flemming var sønn av den kurbrandenburgske geheimråd og president for den hinterpommerske hoffrett Georg Caspar von Flemming, nevø av feltmarskalk Heino Heinrich von Flemming og bror av den kursaksiske kammerherr Joachim Friedrich von Flemming og den brandenburgske generalløytnant Bogislaw Bodo von Flemming, og innehadde takket være slekten privileg som arvelandsmarskalk av Hinterpommern (siden 1695). Han behersket foruten tysk og fransk også engelsk flytende, og var også dyktig i det polske språk.  
Jakob Heinrich von Flemming var ambassadør i Warszawa for kurfyrste August den sterke av Kurfyrstedømmet Sachsen og bidro til at denne også ble valg til konge over Polen-Litauen etter at tronen hadde stått ledig etter at Jan III Sobieski døde i 1696.
Jakob Heinrich von Flemming deltok i den store nordiske krig i forbindelse med felttoget i Livland, og han ble såret i slaget ved Kliszów i 1702. I 1705 ble han general og krigsminister i Sachsen. Under Altranstädt-traktaten i 1706 krevet Karl XII at Flemming skulle bli utlevert da han hadde eiendommer i Svensk Pommern og slik var en av hans undersåtter og skulle stilles overfor svensk lovgivning. Flemming løste selv situasjonen ved å flykte til Russland og vendte tilbake da Karl XII innledet sitt russiske felttog som endte med nederlaget i Poltava. Ved tilbakekomsten flyttet Flemming inn i guvernørboligen i Dresden.
I 1711 ble han utnevnt til generalfeltmarskalk og ledet de sachiske styrkene under slaget ved Gadebusch i 1712.
Hans innflytelse over kurfyrst August var meget stor, men tidvis beredte det katolske parti, som ønsket en temmelig forbeholdsløs tilslutning til keiseren, ham visse vanskeligheter. Etter en del fruktløse forhandlinger med sin personlige venn og sjelsfrende Georg Heinrich von Görtz innså imidlertid selv Flemming at en tilslutning til keiseren skulle være det gunstigste, hvorved blant annet den overhåndtagende russiske innflytelse i Polen kunne motvirkes, og han tilsluttet seg personlig i 1719 til Wien-alliansen. 
I kurprinsens omtrent samtidige giftemål hadde derimot Flemming ingen del. Flemming var en av de dyktigste diplomater i det tidlige 1700-tallets intrigespill. Han var en sjarmerende person og meget praktlysten.
Han døde under en diplomatisk tjenestereise til Wien.
Meyer Foshaug

Bakgrunn

Han ble født på gården Fosshaug i Målselv, der faren hans drev. 25 år gammel tok han over en tredjedel av farsgården og bygde eget gårdsbruk. Dette bruket drev han siden. Han var medlem av herredsstyret i Målselv fra 1900 til 1903.

Stortingspolitiker

Foshaug representerte Tromsø amt på Stortinget 1903-1906, Senja krets 1906-1918, Malangen krets 1919-1921 og Tromsø fylke 1922-1924 og 1928-1945. Valgperioden 1931-1933 var han 1. varamann, møtte deler av 1931- og hele 1932-sesjonen. Han var 1903-1909 medlem av gasje- og pensjonskomiteen, medlem 1910-1912 av, sekretær 1913-1924 og formann 1928-1930 i veikomiteen. 1934-1936 var han medlem av og 1937-1945 formann i vei- og jernbanekomiteen.
Bortsett fra perioden 1922-1924, da han representerte Norges Socialdemokratiske Arbeiderparti, var han stortingsrepresentant for Arbeiderpartiet.

Bortgang

Foshaug hadde vært en ivrig talsmann for at Norges skulle si opp unionen med Sverige, noe som skjedde i 1905. Da 50-årsjubileet for unionsoppløsningen skulle markeres i 1955, var han den ene av de to gjenlevende stortingsrepresentantene fra 1905, og var innbudt som en av hedersgjestene til markeringen. Han reiste til Oslo, men ble syk og døde dagen før jubileet skulle markeres.
Jim Gaffigan

Personlig liv

Gaffigan ble født og vokste opp i Chesterton, Indiana. Gaffigan har spilt i over 12 spillefilmer, og er nå aktiv med Stand-up-komedie. Gaffigan er gift med Jeannie Noth. De har fem barn.
Matilda av Quedlinburg

Abbedisse

Hennes bestemor, Sankt Matilda av Ringelheim, grunnla og ledet Quedlinburg kloster fra 936. I april 966 ble det elleve år gamle barnebarnet og navnesøster av Sankt Matilda innsatt som abbedisse i en storslått seremoni med alle biskoper og erkebiskoper í Det hellige romerske riket.
Et år etter at hun ble abbedisse døde hennes bestemor, og da hennes far keiseren og hennes bror Otto som var tronfølger dro til Italia satt Matilda igjen som det eneste medlemmet av det ottonianske dynasti i riket. Hun fikk dermed i oppgave å representere dynastiet og herske over Sachsen i en spesielt vanskelig situasjon.

Regent

Som regent holdt Matilda en synode på Dornberg for å reformere kirken i Tyskland. I 984, holdt hun et statsmøte i klosteret sitt. På møtet stilte hertug Henrik av Bayern spørsmål om hvilken rett Matildas nevø hadde til å etterfølge sin far. Matilda gjendrev tvilen omkring arveretten og sikret valget av sin nevø som romersk keiser for å "holde imperiet sammen". I 984, etter Otto IIs død, ble Matilda, hennes mor keiserinne Adeleide og hennes svigerinne keiserinne Theophania medregenter for Matildas unge nevø, Otto III. Matilda lyktes i å gjenopprette fred i landet og viste sin autoritet ved å lede en hær mot barbarene. Hun ble rost for å oppnå sine mål uten å bruke militær makt, selv om hun hadde slik militærmakt til disposisjon.
Matilda døde i 999 og ble etterfulgt som abbedisse av sin niese, Adelaide I. Hun ble begravet i St. Servatius i Quedlingburg ved siden av sine besteforeldre. 
Den saksiske historiker og krønikeskriver Widukind av Corvey dediserte sine skrifter til Matilda. Blant disse er Res gestae saxonicae, et av de viktigste skriftene om sakserne og det ottonianske dynastiet.
Grader i Sturmabteilung

Grader i Sturmabteilung (SA) avvek fra de vanlige militære grader, fordi SA var en paramilitær organisasjon tilknyttet partiet NSDAP og ikke en del av Wehrmacht.
Da Schutzstaffel (SS) ble opprettet i 1925 hadde man samme grader i SA og SS, men over tid ble det noen forskjeller. 
Det er vanlig praksis at SA-gradene skrives med innledende «SA-», for å skille dem fra gradene i SS.
Bruflat (Vestre Toten)

Bruflat er ei grend i Vestre Toten. Stedet ligger ved Hunnselva, mellom tettstedene Reinsvoll og Eina. Riksvei 4 og Gjøvikbanen går gjennom Bruflat. Stedet var rundt 1900 et lite knutepunkt, med holdeplass på Gjøvikbanen, landhandel, meieri og telefonsentral.
Johannes A. Hauger kjøpte i 1892 ei tomt av Andreas Kværnum. Tomta kalte han Bruflat. Samme året satte han opp butikken, og i 1895 bygde han meieri, tok i mot mjølk og foredla den til mjølk og smør. I 1906 oppførte han et drivhus, som han leverte kranser og blomster fra.
Ved Bruflat stoppa lokaltoga på Gjøvikbanen.
Ølhallen

Ølhallen er et utested i Tromsø. Stedet ble etablert 29. februar 1928 i kjelleren under Macks Ølbryggeri, og er dermed byens eldste og kanskje mest tradisjonsrike pub. Stort sett helt siden den ble åpnet, har den hatt åpent fra 10.00 til 18.00, utypisk for en pub. Puben er tilknyttet Mack, og har hele utvalget fra dette bryggeriet, og ikke noe fra andre bryggerier.
Lenge var dette kjent som et fristed for byens fiskere og menn, og kvinner fikk ikke adgang til puben før sent på 1960-tallet. Fra begynnelsen var klientellet preget av fiskere og fangstfolk, men etter at Universitetet i Tromsø åpnet i 1972, endret klientellet seg, da også studenter og professorer fra universitetet begynte å gå der, noe som førte til at også flere grupper av befolkingen begynte å bruke puben.
John Michell

Geologi

I omtale av Michell i biografier fra begynnelsen av det 20. århundre blir hans bidrag knyttet til arbeider innen geologi. Hans mest betydningsfulle artikkel var: "Conjectures concerning the Cause and Observations upon the Phaenomena of Earthquakes" (Philosophical Transactions, li. 1760), som fremviser en omfattende kunnskap om strata (jordsmonn) i England og utenlands.

Effekten av gravitasjon på lys

I nyere tid ansees hans brev til Cavendish i 1784 der han omtaler gravitasjonens effekt på lys. Denne arbeidet ble gjenoppdaget på 1970-tallet. Her omtales flere astronomiske ideer som en tidligere tilskrev det 20. århundre. Michell tilskrives i dag æren for å være den første som studerte fenomenet der et himmellegemet har så stor masse at lys ikke slipper ut. (Begrepet unnslipningshastighet var kjent på den tid.) Et slikt himmellegeme kan derfor ikke observeres som en lysflekk, men kan identifiseres ved bevegelsene til nærliggende himmellegemer som påvirkes av gravitasjonen fra det usynlige legemet. 
Matematikeren Pierre-Simon Laplace angir en slik antagelse om massetunge objekter som kan «fange lyset» i sin bok: Exposition du Systeme du Monde i 1796. Et slikt himmellegeme blir innen Newtons teorisfære gjerne omtalt som en mørk stjerne og kan assosieres med det vi i dag kaller sort hull i generell relativitetsteori
Grunnkretser i Giske kommune

Grunnkretser i Giske kommune er delområder og grunnkretser som seksjonerer Giske kommune, Møre og Romsdal, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Anachariesthes

Levevis

Som de fleste andre trebukker borer larvene i ved.

Utbredelse

Slekten er utbredt i Etiopia.
Saint-Jean de Montmartre

Saint-Jean de Montmartre er en kirke i Paris, dedisert til den hellige Johannes. Kirken ligger til Rue des Abbesses i 18. arrondissement.
EM i friidrett 1986

EM i friidrett 1986 ble arrangert i Stuttgart 26. – 31. august. Konkurransene ble arrangert på Gottlieb-Daimler-Stadion.
Det ble satt fire nye verdensrekorder: Jurij Sedykh fra Sovjetunionen kastet 86,74 meter i slegge. Marina Stepanova, også fra Sovjetunionen, løp 400 meter hekk på 53,32. Briten Fatima Whitbread kastet spydet 77,44 meter under kvalifiseringen. Heike Drechsler fra DDR tangerte gjeldende verdensrekord på 200 meter med tiden 21,71.
Franske Stéphane Caristan satte to europarekorder på 110 meter hekk, med 13,28 i semifinalen, og deretter med tiden 13,20 i finalen. Et spydkast på 86,76 innebar ny europarekord for tyskeren Klaus Tafelmeier.
Dong'an (Mudanjiang)

Dong'an (kinesisk: 东安区; pinyin: Dōng'ān Qū) er et bydistrikt i provinsen Heilongjiang i Folkerepublikken Kina. Det ligger i byprefekturet Mudanjiang.
Det har et areal på 566 km² og teller 190 000 innbyggere (2004).
Dvergsnestangen

Dvergsnestangen er et område i Randesund i Kristiansand.  Området domineres av Kristiansand feriesenter, Dvergsnestangen.  Feriesenteret eies av Frikirken.  Frikirken eier også Kristiansand Folkehøyskole som har tilhold der.
Alexandre Bertrand (arkeolog)

Alexandre Louis Joseph Bertrand (født 11. juni 1820 i Paris, død 8. desember 1902 i Saint-Germain-en-Laye) var en fransk arkeolog. Han var sønn av fysikeren Alexandre Jacques François Bertrand (1795–1831) og eldre bror av matematikeren Joseph Louis François Bertrand (1822–1900).
Bertrand var direktør for museet i Saint-Germain og skrev blant annet Études de muthologie et d'archéologie grecques (1858) og La reliugion de gaulois (1897). Han var redaktør for Revue archéologique.
Tove Bøygard (album)

Tove Bøygard er et musikkalbum med Tove Bøygard, utgitt i 2010. Dette er hennes første plate som soloartist.
Påtalemyndigheten i Norge

Påtalemyndigheten i Norge er en statlig myndighet som a) leder politiets etterforskning i straffesaker, b) avgjør spørsmålet om en straffeforfølgning skal innstilles eller fortsettes, og c) opptrer som aktor under straffeforfølgning ved domstolene.
Anklagerens rolle er objektiv, og styres av bevisene i saken. Dersom vurderingen av beviser munner ut i at vilkårene for straff ikke er oppfylt, er det påtalemyndighetens plikt å stanse straffeforfølgningen. Forsvarere har ikke noen liknende objektivitetsplikt.

Påtalemyndigheten i politiet

Politiadvokatene utgjør hoveddelen av påtalemyndigheten i politiet, leder polititjenestemennenes etterforskning, avgjør spørsmålet om fortsatt straffeforfølgning i enkelte saker, og fører saker for retten som anklagere. Som etterforskningsledere har politiadvokatene det siste ord om hvilke beviser som må søkes avklart og hvilke som ikke har betydning.
Politiadvokatene er direkte underlagt statsadvokatene i enkeltsaker. I rollen som påtalemyndighet er de derfor overordnet politiutdannede tjenestemenn.

Den militære påtalemyndighet

Den militære påtalemyndighet (Generaladvokaten, Krigsadvokatene for Nord-Norge og Krigsadvokatene for Sør-Norge) er underlagt Justis- og beredskapsdepartementet. I krigstid avgjør Generaladvokaten eller førstekrigsadvokatene spørsmålet om tiltale i saker om militære forbrytelser og forseelser når det ikke hører under Kongen i statsråd eller Riksadvokaten.
Den militære påtalemyndighet ble opprettet som egen etat i 1947, men har historie tilbake til 1646. Pr. 2011 har Den militære påtalemyndighet 11 ansatte.
Blå harding

Blå harding er et musikkalbum med Nils Økland, utgitt i 1996. Dette er hans første plate som soloartist.
Helsingfors sentralstasjon

Historie

Helsingfors' første jernbanestasjon ble bygget i 1860 da Finlands første jernbanelinje åpnet mellom Helsingfors og Tavastehus. Arkitekt var Carl Albert Edelfelt.
Stasjonen ble raskt for liten, og i 1904 ble det utlyst en arkitektkonkurranse. Det kom inn 21 forslag, og Eliel Saarinen vant med et forslag som ble kritisert for sitt nasjonalromantiske uttrykk. En ny konkurranse ble utlyst, og avgjort i 1909. Den nye stasjonsbygningen, som fremstår som en overgang mellom nasjonalromantikk/art nouveau og funksjonalisme, åpnet 5. mars 1919. Bygningen er utført i finsk granitt, og dens mest karakteristiske trekk er klokketårnet, og fire statuer foran hovedinngangen, som bærer lamper.
Stasjonen har blitt utvidet og fornyet i flere omganger. På 1960-tallet ble den underjordiske stasjonstunnelen åpnet. De første overvåkningskameraene ble montert i 1968. I 1982 åpnet t-banestasjonen under jernbanestasjonen, og i 2000 fikk perrongene et glassoverbygg. Et slikt glasstak var beskrevet allerede i Saarinens første planer. I 2003 åpnet et kjøpesenterområde i vestfløyen, og samme år åpnet et hotell ved siden av vestfløyen, over plattform 12-19. 
President Kyösti Kallio døde av et hjerteinfarkt på Helsingfors jernbanestasjon 19. desember 1940 på vei til sitt hjem i Nivala. 
Stasjonen er angivelig verdens eneste jernbanestasjon med et Presidentens venterom. Rommet, på 50 m² brukes bare av presidenten og hennes gjester. Salen og dens møbler er formgitt av Eliel Saarinen, og rommet har to innganger: en mot hovedventerommet og en mot Jernbanetorget. Salen ble oppført for tsaren i 1911.
Trekkøyenstikker

Utbredelse

Trekkøyenstikker er utbredt i Afrika sør for Sahara, den trekker nordover til Sør-Europa hvert år. Enkelte ganger til Mellom- og Nord-Europa. Den ble registrert første gang i 1995, fra det sørlige Norge.

Utseende

Vingene holdes i en rett vinkel ut fra kroppen i hvile. Vingespennet er mellom 90 og 105  millimeter.

Levevis

Trekkøyenstikker er en god flyger og kan tilbake legge lange strekninger. I oktober til desember klekkes mange dyr i det sørlige Afrika. Disse svermer eller trkker nordover. Det er ikke helt uvanlig at de er å se i det sørlige Europa utover våren og sommeren. Enkelte sjeldne ganger kan de nå helt til det nordlige Europa.
Trekkøyenstikker har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller noe, der den kan klatre opp over vannflaten. Her blir den hengende, mens huden revner på ryggsiden. Den nyklekte øyenstikkeren blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.
Valentinos Sielis

Klubbkarriere

Sielis startet sin fotballkarriere i England på aldersbestemte ungdomslag hos Arsenal FC (2001–2002) og Tottenham Hotspur (2002–2007). Han ble profesjonell hos Doncaster Rovers FC i 2007, men klarte ikke å slå igjennom på førstelaget og fikk ingen tellende kamper for klubben. I 2008 dro Sielis tilbake til Kypros hvor han skrev under på en kontrakt med Thoi Lakatamia. Den 15. august 2009 meldte han overgang til den kypriotiske storklubben Anorthosis Famagusta, hvor han til tross for skader og stor konkurranse om midtstopperplassen spilte over 60 seriekamper frem til 2014.
Den 1. august 2014 gikk Sielis på en fri overgang til konkurrenten AEL Limassol, hvor han ble førstevalg på midtstopperplass og fikk 65 seriekamper på tre sesonger. Den 23. januar 2017 meldte han overgang til den sørkoreanske klubben Gangwon FC med en overgangssum på €100 000 euro.

Internasjonal karriere

Sielis debuterte for Kypros U-21 i 2009 og spilte flere kamper med kapteinsbindet frem til 2012. Han fikk sin a-landslagdebut for Kypros i en vennskapskamp hjemme mot Romania den 9. februar 2011 (1–1). Hans første landslagsmål kom i en vennskapskamp hjemme mot Skottland den 11. november 2011 (1–2).
Grumman F-9 Cougar

Historie og utvikling

Flyet var basert på F9F Panther, men hadde en mer moderne bakovervinklet vingekonstruksjon i motsetning til Panthers rettvinklede vinge. Den amerikanske marinen, US Navy, bestilte Cougar som en ny variant av F9F Panther, til tross for at navnet ble endret fra Panther til Cougar, og på grunn av dette var den første varianten navngitt som F9F-6.
Prototyper, som alle var modifiserte Panther-fly, ble raskt utviklet og den første (XF9F-6) fløy første gang 20. september 1951. Til marinens store overraskelse (marinen hadde vært forsiktig med å ta i bruk fly med vinklede vinger av frykt for at de var vanskeligere å fly fra hangarskip) var Cougar enklere å fly fra hangarskip enn Panther. Flyet var fremdeles subsonisk, men topphastigheten hadde økt fra Mach 0,79 til 0,86 ved havnivå og til 0,895 ved 10 000 m, noe som forbedret ytselsen dramatisk i forhold til Panther. Cougar ble i motsetning til Panther ikke utklasset av de sovjetiske MiG-15, men var for sent ute til å bli brukt under Koreakrigen.
Elbphilharmonie

Kaiserspeicher

Bygningen er oppført på den tidligere Kaiserhöft, det ytterste punkt på en utstikkerkai sentralt i Hamburg havn. På tomten ble det i 1875 oppført et lagerhus (tysk: Speicher) Kaispeicher A, men kalt Kaiserspeicher til ære for Vilhelm I. Kaiserspeichers klokketårn hadde på toppen montert en tidskule, synlig over hele Hamburg havn. Tidskulen eller -ballen, var et optisk tidssignal. Den ble heist til toppen to ganger daglig, og sluppet ned på nøyaktige klokkeslett. Anlegget sto i forbindelse med observatoriet Hamburger Sternwarte. 
Det opprinnelige Kaiserspeicher ble sterkt ødelagt under andre verdenskrig. Klokketårnet sto fremdeles, men ble revet, og en ny bygning sto ferdig i 1963. Det nye lagerhuset ble brukt for lagring av kakao, te og tobakk, og var i virksomhet til tusenårsskiftet. Bygningen ble siden brukt til utstillinger og konserter. Den danner nå sokkelen til det nye konserthuset, og vises ved sin teglsteinsfasade.

Elbphilharmonie

Elbphilharmonie, med kallenavn Elphi, var under oppføring mellom april 2007 og oktober 2016, etter tegninger av arkitektene Pierre de Meuron og Jacques Herzog. Bygningen rager 110 meter over havet. Den inneholder blant annet tre konsertsaler på henholdsvis 2 100, 550 og 150 plasser, et hotell, restauranter og leiligheter.
Den store konsertsalen er konstruert som en vinberg, eller terrassert vingård, der ingen publikumsplasser er lengre fra dirigenten enn 30 meter.  
Orgelet i den store konsertsalen er bygget av Johannes Klais Orgelbau (Bonn), mens akkustikkplanleggingen er ivaretatt av Yasuhisa Toyota og hans firma Nagata Acoustics.
Elbphilharmonie var opprinnelig kostnadsberegnet til 77 millioner euro, men et estimat per 2013 var på 789 millioner euro. Bygningen skulle vært ferdigstilt i 2010, men ble først ferdig den 31. oktober 2016. Konserthuset ble offisielt åpnet 11. januar 2017.
Konserthuset er hovedsete for kringkastingsstasjonen NDRs eget orkester, NDR Elbphilharmonie Orchester.
Chiles herrelandslag i håndball

Chiles herrelandslag i håndball er det mannlige landslaget i håndball for Chile. Det representerer landet i internasjonale håndballturneringer. De reguleres av Chiles håndballforbund. Håndballandslaget kvalifiserete seg til VM 2011, etter at de hadde vunnet en bronsemedalje under Panamerikamesterskapet 2010. Landslagets trener er Luis Capurro. Det var første gang at landslaget deltok i verdensmesterslapet. 
Laget reguleres av Chiles håndballforbund, Federacion Chilena de Handball. Landslaget har aldri deltatt under Sommer-OL. Det er tilknyttet IHF og PATHF.

Nåværende tropp

Lagets tekniske leder er pr. 2010 Fernando Luis Capurro (f. 23. april 1963), mens assistentreneren er Gerardo Reyes Quezada (f. 27. mai 1968).
Spillertropp under VM 2011: Emil Feuchtmann Perez, Nicolas Jofre Alvarado, Marcelo Ahmed Micaly Castillo, Guillermo Araya Proboste, Patricio Andres Martinez Chavez, Francisco Chacana Araya, Erwin Feuchtmann Perez, Rodolfo Cornejo Paredes, Victor Donoso Andalaft, Felipe Maurin Garcia, Rodrigo Salinas Muñoz, Eduardo Maltez Muñoz, Alfredo Valenzuela Dupree, Marco Antonio Oneto Zuñiga, Felipe Barrientos Castillo, Lucas Matias Pacheco Nahuel, Rene Alejandro Oliva Cifuentes.
Spillertropp under de Panamerikanske leker i Guadalajara 2011.

Nåværende spillerdrakter

De nåværende spillerdrakter, blir produsert av Puma, som også var hovedsponsor for Chile under Sommer-OL og Panamerikanske Leker.
Spillerdrakter under de Panamerikanske leker i Guadalajara 2011.